1.

Iekļauj šādu VIa pielikumu: “ VIa PIELIKUMS ATBILSTĪBAS KRITĒRIJI VĒRTSPAPĪRU NORĒĶINU SISTĒMU UN VĒRTSPAPĪRU NORĒĶINU SISTĒMU SAIKŅU IZMANTOŠANAI EUROSISTĒMAS KREDĪTOPERĀCIJĀS I. VĒRTSPAPĪRU NORĒĶINU SISTĒMU (VNS) UN VNS SAIKŅU ATBILSTĪBAS NOTEIKUMI 1. Eurosistēma nosaka tādas VNS atbilstību, kuras operators ir centrālais vērtspapīru depozitārijs (CVD), kas reģistrēts dalībvalstī, kuras valūta ir euro, vai nacionālā centrālā banka (NCB) vai dalībvalsts, kuras valūta ir euro, valsts sektora organizācija, kas noteikta Eiropas Parlamenta un Padomes Regulas (ES) Nr. 909/2014 (1) 1. panta 4. punktā (turpmāk – “VNS operators”), pamatojoties uz šādiem kritērijiem: a) euro zonas VNS operators atbilst CVD autorizācijas prasībām, kas noteiktas Regulā (ES) Nr. 909/2014; un b) tās dalībvalsts NCB, kurā darbojas attiecīgā VNS, attiecībām ar euro zonas VNS operatoru izveidojusi un uztur pienācīgu līgumisku vai citādi noteiktu kārtību, kurā ietvertas II iedaļā noteiktās Eurosistēmas prasības. Ja attiecībā uz euro zonas CVD nav pabeigta Regulas (ES) Nr. 909/2014 III sadaļā noteiktā autorizācijas procedūra, a) un b) punktu nepiemēro. Šādā situācijā VNS, kuras operators ir minētais CVD, jāsaņem pozitīvs novērtējums saskaņā ar 2014. gada janvāra “Kārtību, kādā novērtē vērtspapīru norēķinu sistēmas un saiknes, lai noteiktu to atbilstību izmantošanai Eurosistēmas kredītoperācijās”, kas publicēta ECB interneta vietnē. 2. Eurosistēma nosaka tiešās saiknes vai relejveida saiknes atbilstību, pamatojoties uz šādiem kritērijiem: a) tiešā saikne vai – relejveida saiknes gadījumā – katra no pamatā esošajām tiešajām saiknēm atbilst prasībām, kas noteiktas Regulā (ES) Nr. 909/2014; b) to dalībvalstu NCB, kurās reģistrēta ieguldītāja VNS, jebkura starpposma VNS un emitenta VNS, attiecībām ar euro zonas VNS operatoriem izveidojušas un uztur pienācīgu līgumisku vai citādi noteiktu kārtību, kurā ietvertas II sadaļā noteiktās Eurosistēmas prasības; c) saiknē iesaistīto ieguldītāja VNS, jebkuru starpposma VNS un emitenta VNS Eurosistēma uzskata par atbilstošām. Ja nav pabeigta Regulas (ES) Nr. 909/2014 III sadaļā noteiktā autorizācijas procedūra attiecībā uz CVD, kas ir saiknē iekļautas VNS operators, a)–c) punktu nepiemēro. Šādā situācijā saiknēm, kas saistītas ar VNS, kuras operators ir minētais CVD, jāsaņem pozitīvs novērtējums saskaņā ar 2014. gada janvāra “Kārtību, kādā novērtē vērtspapīru norēķinu sistēmas un saiknes, lai noteiktu to atbilstību izmantošanai Eurosistēmas kredītoperācijās”. 3. Pirms tādas tiešās saiknes vai relejveida saiknes atbilstības noteikšanas, kurā ir viena vai vairākas VNS, kuru operatori ir CVD, kas reģistrēti Eiropas Ekonomikas zonas (EEZ) valstī, kuras valūta nav euro, vai NCB vai valsts sektora organizācijas EEZ valstī, kuras valūta nav euro (turpmāk – “ārpus euro zonas esoša EEZ VNS”, kuras operators ir “ārpus euro zonas esošas EEZ VNS operators”), Eurosistēma veic darbības analīzi, ņemot vērā arī to atbilstošo aktīvu vērtību, kurus emitējušas vai tur šīs VNS. 4. Ja darbības analīzes rezultāts ir pozitīvs, Eurosistēma nosaka tādas saiknes atbilstību, kura ietver ārpus euro zonas esošu EEZ VNS, pamatojoties uz šādiem kritērijiem. a) Saiknē iekļauto ārpus euro zonas esošo EEZ VNS operatori un pati saikne atbilst Regulā (ES) Nr. 909/2014 noteiktajām prasībām. b) Attiecībā uz tiešām saiknēm tās dalībvalsts NCB, kurā darbojas ieguldītāja VNS, attiecībām ar ieguldītāja VNS euro zonas operatoru izveidojusi un uztur pienācīgu līgumisku vai citādi noteiktu kārtību. Šajā līgumiskajā vai citādi noteiktajā kārtībā jāparedz euro zonas VNS operatora pienākums ieviest II iedaļā paredzētos noteikumus savos juridiskajos nolīgumos ar ārpus euro zonas esošas EEZ emitenta VNS operatoru. Attiecībā uz relejveida saiknēm katrai no pamatā esošajām tiešajām saiknēm, kurās ārpus euro zonas esoša EEZ VNS darbojas kā emitenta VNS, jāatbilst b) punkta pirmajā rindkopā minētajam kritērijam. Relejveida saiknē, kurā gan starpposma VNS, gan emitenta VNS ir ārpus euro zonas esoša EEZ VNS, tās dalībvalsts NCB, kurā darbojas ieguldītāja VNS, attiecībām ar ieguldītāja VNS euro zonas operatoru jāizveido un jāuztur pienācīga līgumiska vai citādi noteikta kārtība. Šajā līgumiskajā vai citādi noteiktajā kārtībā jāparedz ne tikai euro zonas VNS operatora pienākums ieviest II iedaļā paredzētos noteikumus savos juridiskajos nolīgumos ar ārpus euro zonas esošas EEZ starpposma VNS operatoru, bet arī ārpus euro zonas esošās EEZ starpposma VNS operatora pienākums ir II iedaļā noteiktās tiesību normas ieviest savā līgumiskajā vai citādi noteiktajā kārtībā ar ārpus euro zonas esošas EEZ emitenta VNS operatoru. c) Visas saiknē iekļautās euro zonas VNS Eurosistēma uzskata par atbilstošām. d) Tādas ārpus euro zonas esošas EEZ valsts NCB, kurā darbojas ieguldītāja VNS, ir apņēmusies Eurosistēmas noteiktajā veidā sniegt pārskatu par atbilstošajiem aktīviem, ko tirgo iekšzemes atzītos. Ja nav pabeigta Regulas (ES) Nr. 909/2014 III sadaļā noteiktā autorizācijas procedūra attiecībā uz jebkuru CVD, kas ir saiknē iekļautas ieguldītāja VNS, starpposma VNS vai emitenta VNS operators, a)–d) punktu nepiemēro. Šādā situācijā saiknēm, kurās iekļauta VNS, kuras operators ir minētais CVD, jāsaņem pozitīvs novērtējums saskaņā ar 2014. gada janvāra “Kārtību, kādā novērtē vērtspapīru norēķinu sistēmas un saiknes, lai noteiktu to atbilstību izmantošanai Eurosistēmas kredītoperācijās”. II. EUROSISTĒMAS PRASĪBAS 1. Lai nodrošinātu juridisko pamatotību, VNS operatoram ir jāpārliecina tās dalībvalsts NCB, kurā attiecīgā VNS darbojas, atsaucoties uz saistošu juridisko dokumentāciju, kas ir pienācīgi noslēgts līgums, vai atsaucoties uz attiecīgā VNS operatora obligātajiem noteikumiem un nosacījumiem, vai citādi, ka: a) tiesības uz vērtspapīriem, kas tiek turēti VNS, kuras operators ir šis VNS operators, t. sk. vērtspapīriem, kas tiek turēti, izmantojot VNS operatora pārvaldītās saiknes (turēti kontos, kurus nodrošina ar saiknēm saistīti VNS operatori), nosaka EEZ valsts tiesību akti; b) VNS dalībnieku tiesības uz vērtspapīriem, kas tiek turēti šajā VNS, ir skaidras, nepārprotamas un nodrošina, ka VNS dalībnieki nav pakļauti šīs VNS operatora maksātnespējai; c) ja VNS darbojas kā emitenta VNS, ar saikni saistītās ieguldītāja VNS tiesības uz vērtspapīriem, kas tiek turēti emitenta VNS, ir skaidras, nepārprotamas un nodrošina, ka ieguldītāja VNS un tās dalībnieki nav pakļauti emitenta VNS operatora maksātnespējai; d) ja VNS darbojas kā emitenta VNS, ar saikni saistītā ieguldītāja VNS tiesības uz vērtspapīriem, kas tiek turēti emitenta VNS, ir skaidras, nepārprotamas un nodrošina, ka ieguldītāja VNS un tās dalībnieki nav pakļauti emitenta VNS operatora maksātnespējai; e) piemērojamos tiesību aktos vai līgumos nav paredzēta apķīlāšana vai līdzīgs mehānisms, kas negatīvi ietekmēs NCB tiesības uz VNS turētajiem vērtspapīriem; f) procedūra jebkādu iztrūkumu VNS turētajos vērtspapīros sadalei, īpaši i) VNS operatora, ii) jebkuras vērtspapīru glabāšanā iesaistītās trešās personas vai iii) jeburas ar saikni saistītā emitenta VNS maksātnespējas gadījumā ir skaidra un nepārprotama; g) procedūras, kas jāievēro, lai pieprasītu vērtspapīrus saskaņā ar VNS tiesisko regulējumu, ir skaidras un nepārprotamas, t. sk. gadījumos, kuros VNS rīkojas kā ieguldītāja VNS, formalitātes, kas jāizpilda attiecībā pret saiknē iekļauto emitenta VNS. 2. VNS operatoram jānodrošina, ka gadījumos, kad VNS, kuras operators tas ir, rīkojas kā ieguldītāja VNS, vērtspapīru pārvedumi, kas tiek veikti, izmantojot saiknes, būs galīgi Eiropas Parlamenta un Padomes Direktīvas 98/26/EK (2) izpratnē, t. i., šādus vērtspapīru pārvedumus nav iespējams atsaukt, atcelt vai citādi atzīt par nenotikušiem. 3. Ja VNS, kuras operators tas ir, rīkojas kā emitenta VNS, VNS operatoram jānodrošina, ka tas neizmanto trešās personas institūciju, piemēram, banku vai jebkuru personu, kas nav VNS, kura rīkojas kā starpnieks starp emitentu un emitenta VNS, vai VNS operatoram jānodrošina, ka tā VNS ir tieša vai relejveida saikne ar VNS, kurai ir šādas (unikālas un tiešas) attiecības. 4. Lai izmantotu saiknes starp VNS, ar kuru palīdzību veic norēķinus par centrālo banku darījumiem, jāparedz mehānisms, kas nodrošina piegādes pret samaksu dienas norēķinus, izmantojot centrālās bankas naudas līdzekļus, vai bezmaksas (FOP) dienas norēķinus, kas var būt reālā laika bruto norēķini vai pakešapstrāžu virkne ar dienas norēķinu galīgumu. Ņemot vērā TARGET2 vērtspapīriem norēķinu iespējas, šī prasība uzskatāma par jau izpildītu attiecībā uz tiešām un relejveida saiknēm, kurās visas saiknē iekļautās VNS ir integrētas TARGET2 vērtspapīriem. 5. Attiecībā uz darba laikiem un darba dienām: a) VNS un tās saiknes nodrošina norēķinu pakalpojumus visās TARGET2 darbadienās; b) VNS darbojas dienas apstrādes laikā, kas noteikta Pamatnostādnes ECB/2012/27 (3) II pielikuma V papildinājumā; c) VNS, kas iesaistītas tiešās saiknēs vai relejveida saiknēs, ļauj to dalībniekiem, izmantojot emitenta un/vai (attiecīgā gadījumā) starpposma VNS, iesniegt norādījumus par piegādes pret samaksu dienas norēķinu ieguldītāja VNS vismaz līdz plkst. 15:30 pēc Viduseiropas laika (CET) (4); d) tiešās saiknēs vai relejveida saiknēs iekļautās VNS ļauj to dalībniekiem, izmantojot emitenta vai (attiecīgā gadījumā) starpposma VNS, iesniegt norādījumus par FOP dienas norēķinu ieguldītāja VNS vismaz līdz plkst. 16.00 pēc CET; e) VNS ir ieviesti pasākumi, lai nodrošinātu, ka darba laiki, kas minēti b)–d) apakšpunktā, ārkārtas gadījumā tiek pagarināti. Ņemot vērā TARGET2 vērtspapīriem norēķinu iespējas, šīs prasības uzskatāmas par jau izpildītām attiecībā uz TARGET2 vērtspapīriem integrētām VNS un tiešām un relejveida saiknēm, kurās visas saiknē iekļautās VNS ir integrētas TARGET2 vērtspapīriem. III. PIETEIKŠANĀS PROCEDŪRA 1. Euro zonas VNS operatoriem, kuri plāno, ka to pakalpojumi tiks izmantoti Eurosistēmas kredītoperācijās, jāiesniedz pieteikums atbilstības novērtēšanai tās dalībvalsts NCB, kurā reģistrēta VNS. 2. Attiecībā uz saitēm, t. sk. tām, kurās iesaistīta ārpus eurozonas EEZ VNS, ieguldītāja VNS operatoram jāiesniedz pieteikums atbilstības novērtēšanai tās dalībvalsts NCB, kurā reģistrēta ieguldītāja VNS. 3. Eurosistēma var noraidīt pieteikumu vai, ja VNS vai saikne jau ir atbilstoša, uz laiku pārtraukt vai atsaukt atbilstību, ja: a) nav izpildīta viena vai vairākas I iedaļā minētās atbilstības prasības; b) VNS vai saiknes izmantošana varētu ietekmēt Eurosistēmas kredītoperāciju drošību un efektivitāti un radīt Eurosistēmai finanšu zaudējumu risku, vai kā citādi piesardzības apsvērumu dēļ tiek uzskatīts, ka tā rada risku. 4. Eurosistēmas lēmums par VNS vai saiknes atbilstību tiek paziņots VNS operatoram, kurš iesniedz pieteikumu par atbilstības novērtēšanu. Eurosistēma sniegs pamatojumu jebkuram negatīvam lēmumam. 5. VNS vai saikni var izmantot Eurosistēmas kredītoperācijās pēc tam, kad tā publicēta Eurosistēmas atbilstošo VNS un atbilstošo saikņu sarakstos ECB interneta vietnē.